ไฮบริดคลาวด์กำลังได้รับความนิยมจากการที่องค์กรถึง 73% ทำการย้ายแอปพลิเคชัน | RYT9
ข่าวเทคโนโลยี 15 พฤศจิกายน พ.ศ. 2562 09:29 น. —ThaiPR.net
นูทานิคซ์ (NASDAQ: NTNX) ผู้นำด้านคลาวด์คอมพิวติ้งสำหรับองค์กรประกาศผลสำรวจดัชนีการใช้คลาวด์ระดับองค์กร (Enterprise Cloud Index: ECI) ขององค์กรทั่วโลกครั้งที่ 2 พร้อมผลการวิจัยในการเลือกใช้ไพรเวทคลาวด์ ไฮบริดคลาวด์และพับลิคคลาวด์สำหรับองค์กร จากรายงานค้นพบว่า องค์กรมีการวางแผนที่จะโยกการลงทุนไปสู่สถาปัตยกรรมไฮบริดคลาวด์อย่างจริงจัง รวมถึงแผนการปรับใช้ไฮบริดคลาวด์ อย่างมีนัยสำคัญในอีกห้าปีข้างหน้า จากการสำรวจปี 2562 แสดงให้เห็นว่า 85% ของผู้ตอบเลือกไฮบริดคลาวด์เพื่อใช้ในการทำงานด้านไอทีที่สมบูรณ์แบบ
ผู้ตอบแบบสอบถามเกือบหนึ่งในสี่ (23.5%) ไม่ได้ใช้เทคโนโลยีคลาวด์ในปัจจุบัน บริษัทจำนวนมากยังตามไม่ทันกับการใช้คลาวด์ในองค์กร อย่างไรก็ตาม แผนงานต่าง ๆ ของผู้ตอบแบบสอบถามชี้ให้เห็นว่า ในระยะเวลาหนึ่งปี จำนวนองค์กรที่ไม่มีการใช้คลาวด์จะลดลงไปอยู่ที่ 6.5% และในระยะเวลาสองปี จะลดลงกว่าครึ่งไปอยู่ที่ 3% ทั้งนี้รายงานพบว่าจำนวนองค์กรที่ไม่มีการใช้คลาวด์ในทวีปอเมริกาลดลงเล็กน้อยที่ระดับ 21% เมื่อเทียบกับแถบยุโรป-ตะวันออกกลาง-แอฟริกา (EMEA) ซึ่งลดลง 25% และเอเชียแปซิฟิกและญี่ปุ่น (APJ) ลดลง 24%
เวนดี้ เอ็ม. ไฟเฟอร์ หัวหน้าผู้บริหารด้านเทคโนโลยีสารสนเทศของนูทานิคซ์ กล่าวว่า "ในขณะที่องค์กรต่าง ๆ ยังดิ้นรนต่อสู้กับการเริ่มต้นปรับเปลี่ยนไปสู่ดิจิทัลที่ซับซ้อน ความยืดหยุ่นและความปลอดภัยถือเป็นองค์ประกอบสำคัญในการทำให้การเลือกใช้ระบบคลาวด์ราบรื่น และน่าเชื่อถือ องค์กรมีความเข้าใจและยอมรับไฮบริดคลาวด์มากขึ้น แต่ก็ยังมีสิ่งที่ต้องทำอีกมากเพื่อให้การใช้ประโยชน์จากคลาวด์ได้เต็มที่ที่สุด ในอีกไม่กี่ปีข้างหน้าเราจะเห็นธุรกิจต่าง ๆ กลับมาคิดทบทวนถึงวิธีที่ดีที่สุดในการใช้ประโยชน์จากไฮบริดคลาวด์ ซึ่งรวมถึงการจ้างทีมงานด้านไอทีที่มีทักษะด้านไฮบริดคอมพิวติ้ง และการเพิ่มทักษะให้กับทีมงานเพื่อจะได้ติดตามเทคโนโลยีใหม่ ๆ ที่เกิดขึ้นให้ทัน"
อาซิส นัดคาร์นี รองประธานกลุ่มระบบโครงสร้างพื้นฐาน แพลตฟอร์มและเทคโนโลยีของ IDC กล่าวว่า "คลาวด์คอมพิวติ้งกลายเป็นส่วนหนึ่งของกลยุทธ์ทางธุรกิจไปแล้ว แต่ในขณะเดียวกันก็ได้นำความท้าทายหลายอย่างตามมาด้วย ซึ่งรวมถึงความปลอดภัย ข้อวิตกด้านประสิทธิภาพของแอปพลิเคชัน และค่าใช้จ่ายที่สูง จากรายงานดัชนีขององค์กรที่ใช้คลาวด์ปี 2562 แสดงให้เห็นว่า ไฮบริดคลาวด์จะยังคงเป็นตัวเลือกที่ดีที่สุดสำหรับองค์กร เพราะจะทำให้พวกเขาสามารถตอบสนองความต้องการที่จะปรับเปลี่ยนให้ทันสมัยและเพื่อความคล่องตัวในการทำงานได้อย่างปลอดภัย" ข้อมูลเพิ่มเติมเกี่ยวกับรายงาน กรุณาดาวน์โหลด "Nutanix Enterprise Cloud Index 2019" ฉบับเต็มได้ที่นี่